**ΔΕΛΤΙΟ ΤΥΠΟΥ**

**«Οινοξένεια 2016»**

**Ο οίνος. Ο τόπος. Η γεύση. Η γιορτή!**

**ΑΙΓΙΑΛΕΙΑ, 17-28 ΑΥΓΟΥΣΤΟΥ**

Η Αιγιάλεια, για 4η συνεχή χρονιά, παρουσιάζει και αυτό το καλοκαίρι ένα ταξίδι μεθυστικό, λουσμένο στα αρώματα και στις γεύσεις των εκλεκτών τοπικών οίνων. Η σειρά εκδηλώσεων «Οινοξένεια» διοργανώνεται από 17-28 Αυγούστου σε όλο το Δήμο Αιγιαλείας και αποτελεί μια πολυήμερη πολιτιστική και γαστρονομική διαδρομή, με φόντο μια από τις σημαντικότερες αμπελουργικές περιοχές της Ελλάδας.

*«****...ες φυτείαν αμπέλων εστίν επιτήδεια***» έγραφε ο Παυσανίας στα «Αχαϊκά» του για την Αιγιάλεια και τα εδάφη της, αποδεικνύοντας πως η αμπελοκαλλιέργεια **στις πλαγιές της περιοχής** ήταν ξακουστή από την αρχαιότητα. Εδώ και πολλά χρόνια τα κρασιά της Αιγιάλειας είναι φημισμένα, εξαιρετικής ποιότητας και κερδίζουν διαρκώς διεθνείς διακρίσεις. Οι αμπελώνες του **Ροδίτη** και των άλλων τοπικών και ξένων ποικιλιών αλλά και της εξαιρετικής **μαύρης σταφίδας Βοστίτσα,** προσέφεραν πλούτο και πολιτισμό στην περιοχή αλλά και στη χώρα, κυρίως με τις μεγάλες και πολύτιμες εξαγωγές της σταφίδας από τον 19ο αιώνα μέχρι και σήμερα.

Με motto: «Ο οίνος. Ο τόπος. Η γεύση. Η γιορτή», το κρασί και η σταφίδα της περιοχής αναλαμβάνουν να μας ταξιδέψουν για 12 μέρες στην Αιγιάλεια, αποκαλύπτοντάς μας πανέμορφες γωνιές της μέσα από πολυδιάστατες δράσεις:

* Τοπία και αμπελώνες της Αιγιάλειας με ατέλειωτη θέα στον Κορινθιακό, με περιηγήσεις, περπατήματα, παιχνίδια και βόλτες με άλογα και άμαξες.
* Επισκέψιμα οινοποιεία του δικτύου, με ξεναγήσεις και ενημέρωση, γευσιγνωσίες οίνου και καλλιτεχνικές εκδηλώσεις.
* Εστιατόρια του δικτύου, με εξαιρετικές τοπικές γεύσεις και οινικά ταιριάσματα.
* Διάφορες ομορφιές της Αιγιάλειας, που ξαφνιάζουν με τις εναλλαγές τοπίων ανάμεσα σε βουνό και θάλασσα

Παράλληλα, τα «Οινοξένεια» φέτος φιλοξενούν σπουδαίες προσωπικότητες του πολιτισμού. Η έναρξη της διοργάνωσης γίνεται στις 17 Αυγούστου στο νέο λιμάνι του Αιγίου με συναυλία των Θ. Μικρούτσικου - Μ. Πασχαλίδη και γευστική δοκιμή των εκλεκτών οίνων της Αιγιάλειας, όπου τα αρώματα του κρασιού θα συναντήσουν την αύρα της θάλασσας, με θέα το κατάφωτο και φιλόξενο λιμάνι.

Στις 18 Αυγούστου ο σκηνοθέτης των 2 Όσκαρ Alexander Payne, που κατάγεται από το Αίγιο, έρχεται στη γενέτειρά του και ανακηρύσσεται «Επίτιμος δημότης» και «Πρεσβευτής του Δήμου» για την Τέχνη, τον Πολιτισμό και την Ιστορία της Αιγιάλειας, σε ειδική τελετή στο Υπαίθριο Θέατρο «Γιώργος Παππάς». Στην εκδήλωση αναμένεται να δώσουν το παρόν γνωστοί σκηνοθέτες και ηθοποιοί, καθώς και διακεκριμένοι άνθρωποι της τέχνης και του πολιτισμού.

Το πρόγραμμα των «Οινοξενείων» κατέχει εξέχουσα θέση στον πολιτιστικό χάρτη της χώρας και για πρώτη φορά φέτος τελεί υπό την αιγίδα του Υπουργείου Οικονομίας Ανάπτυξης και Τουρισμού.

Τα «Οινοξένεια 2016» διοργανώνει η Δημοτική Κοινωφελής Επιχείρηση Αιγιαλείας (ΔΗ.Κ.ΕΠ.Α.), ως αρμόδιος φορέας του Δήμου που σχεδιάζει και υλοποιεί δράσεις πολιτισμού και ανάδειξης της περιοχής σε ισχυρό τουριστικό προορισμό. Η γεωγραφική θέση της Αιγιάλειας της προσφέρει το προνόμιο της εύκολης πρόσβασης από τα μεγάλα αστικά κέντρα, αφού απέχει μόνο 2 ώρες από την Αθήνα και βρίσκεται στο «σταυροδρόμι» της Δυτικής Ελλάδας, των νησιών του Ιονίου και της Στερεάς Ελλάδας.

Περισσότερες πληροφορίες

Web site [www.oinoxeneia.gr](http://www.oinoxeneia.gr)

Facebook page [www.facebook.com/oinoxeneia.gr](http://www.facebook.com/oinoxeneia.gr) @oinoxeneia.gr

E-mail [oinoxeneia@gmail.com](mailto:oinoxeneia@gmail.com)

Web site ΔΗ.Κ.ΕΠ.Α. [www.dikepaigialeias.gr](http://www.dikepaigialeias.gr)

Πρόγραμμα εκδηλώσεων:

<http://oinoxeneia.gr/wp-content/uploads/2016/08/Oinoxeneia-2016-proramme.pdf>

Trailer εκδηλώσεων: <https://www.youtube.com/watch?v=De-IKXx6f5Q>